Lappeenrannan teknillisessä yliopistossa on kehitteillä projekti, joka voisi mullistaa maailmanlaajuisen jäteongelman. Sähkönkäyttötekniikan professorin Juha Pyrhösen mukaan projektilla halutaan hävittää lieteongelma maailmasta.

- Joka paikassa, missä jätevesiä puhdistetaan, syntyy suuri määrä puhdistamolietettä. Sen käsittely on monin paikoin ongelmallista.

Halu nopeuttaa luonnon prosessia

Esimerkiksi Lappeenrannassa liete kerätään Toikansuon puhdistamolla jätevedestä pois ja sitä kuljetetaan 10 kilometriä toiseen paikkaan.

- Kompostoituna se on hyvää ravinnetta, mutta sen kaupallinen arvo on huono. Tämän prosessin hinta on varsin kallis, lietteen käsittely maksaa noin 80 euroa tonni, sanoo Pyrhönen.

Projektissa liete käsitellään termisesti niin, että ensin se kuivataan ja poltetaan omalla energiallaan. Näin saadaan energiaa talteen ja liete saadaan hyvin kompaktiin muotoon.

- Jäljelle jää tuhka, joka tässä vaiheessa joudutaan varastoimaan ongelmajätteenä. Sitä jää kuitenkin niin häviävän pieni määrä, että se ei ole ongelma, Pyrhönen pohtii.

Pilottiin vuoden sisällä

Karhulassa on jo koelaitos, jossa tällä hetkellä tehdään koeajoja.

- Vielä on pientä viilaamista, mutta näyttää siltä, että pilottiin päästäisiin vuoden sisällä, sanoo Pyrhönen.

Jos kokeet Karhulassa kokeet onnistuvat, sen jälkeen lietteenpolttolaitosta voidaan monistaa.

- Ensimmäinen testi olisi noin 5 000 ihmisen sotkujen siivouspilotti.

Yliopistolla on tarkoitus kehittää lietteenpolttoprojektista jo seuraava versio.

- Siinä poltettaisiin lietteen lisäksi myös kotitalouksien kuivajäte. Ihmiskunta kärsii nykyään siitä, että levitämme luontoon lääkeaineita, hormoneita, viruksia ja niin edelleen. Terminen käsittely on mahdollisuus päästä näistä eroon, vakuuttaa Pyrhönen.

Kaupalliset odotuksetkin ovat yliopistolla todella korkealla.

- Jos me saamme paskasta kultaa, niin siinä se uusi Nokia voisi olla, päättää Pyrhönen.